આ સરોવર કૅનેડાના ઑન્ટેરિયો પ્રાંત અને યુ.એસ.ના ન્યૂયોર્ક રાજ્યના વાયવ્ય ભાગની વચ્ચે આવેલું છે. તેની લંબાઈ આશરે 311 કિ.મી. અને પહોળાઈ આશરે 85 કિ.મી. જેટલી છે; તેનો કુલ વિસ્તાર 19,554 ચો. કિ.મી. જેટલો છે. કાંઠાની લંબાઈ આશરે 772 કિ.મી. જેટલી છે. તળના સ્થાનભેદે ઊંડાઈ 152 થી 244 મીટરની છે. સમુદ્રસપાટીથી તેની જળસપાટી 75 મીટર ઊંચાઈ પર આવેલી છે. નજીકનાં અન્ય સરોવરોની સરખામણીએ તે ઓછી ઊંચાઈ પર આવેલું હોવાથી તથા તેની ઊંડાઈને કારણે તેનાં જળરાશિનો 66% જથ્થો સમુદ્રસપાટીથી નીચા સ્તરે છે. આ કારણે પ્રવાહો અને સપાટી પર વાતા પવનોની તેના પર કોઈ અસર થતી નથી; માત્ર ઉપલી સ્થિર સપાટીનો એકસરખો પ્રવાહ પશ્ચિમથી પૂર્વ તરફ કલાકે આશરે અર્ધા કિ.મી.ની ગતિથી સરોવરની આરપાર પસાર થાય છે. સરોવરકાંઠા નજીકનાં જળ છીછરાં રહેતાં હોવાથી તે શિયાળા દરમિયાન ઠરી જાય છે, પરંતુ મધ્યભાગનાં જળ ઠરતાં નથી. વળી ઊંડાઈ વધુ હોઈને તેની જળસપાટીનું તાપમાન ઉનાળામાં તેની ઉપરની હવા કરતાં ઠંડું રહે છે અને શિયાળામાં હૂંફાળું રહે છે. આ બાબત પરથી કહી શકય છે કે આ સરોવરની આજુબાજુના ભાગોની આબોહવા પર મધ્યમસરની અસર વરતાય છે. સરોવરના પૂર્વ તરફના નિર્ગમ માર્ગ પર દિવસો વાસ્તવમાં ગરમ રહે છે. દક્ષિણ કાંઠાનું તાપમાન એટલું તો માફકસરનું રહે છે કે અહીંના બધા જ ભાગોમાં આંતરરાષ્ટ્રીય સરહદની બંને બાજુએ ફળોનાં ઝાડ ઊગી શકે છે.